Ministru kabineta rīkojuma projekta

**“Par finansējuma piešķiršanu Amatas novada domei autoceļa**

**“Puškina krustojums–Celmiņi” posma seguma atjaunošanai”**

sākotnējās ietekmes novērtējuma ziņojums (anotācija)

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Saskaņā ar Ministru kabineta 2009. gada 15. decembra instrukcijas Nr. 19 “Tiesību akta projekta sākotnējās ietekmes izvērtēšanas kārtība” 5.1 punktu anotācijas kopsavilkums nav aizpildāms. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Ministru kabineta (turpmāk – MK) 2003. gada 29. aprīļa noteikumu Nr. 236 “Aizsardzības ministrijas nolikums” 4.4.1 apakšpunkts.Ministru kabinetā 2019. gada 16. aprīlī tika izskatīts Aizsardzības ministrijas sagatavotais informatīvais ziņojums “Par Zemessardzes mācību infrastruktūras attīstību Amatas novadā” un atbalstīta Zemessardzes mācību teritorijas attīstība, paplašinot mācību teritoriju.Lai nodrošinātu militārā objekta attīstību Amatas novadā, ir nepieciešams uzlabot piekļuves ceļa “Puškina krustojums–Celmiņi” posma 1,459 km seguma kvalitāti. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Aizsardzības ministrijas valdījumā esošais nekustamais īpašums “Poligons” (nekustamā īpašuma kadastra Nr. 4246 002 0413) atrodas Drabešu pagastā, Amatas novadā, tā kopējā platība ir 10,96 ha.Nekustamais īpašums tiek izmantots kā atsevišķu vienību tuvumā (50 km rādiusā) izvietoto militāro vienību lauku apmācību vieta. Piemēram, aptuveni 11 km attālumā no nekustamā īpašuma “Poligons” atrodas Zemessardzes 2. Vidzemes brigādes 27. kājnieku bataljons un Nacionālo bruņoto spēku Instruktoru skola, kurā tiek nodrošināta Nacionālo bruņoto spēku vienību instruktoru karjeras un kvalifikācijas apmācība.Nekustamajā īpašumā atrodas šautuve, kas aizņem 4,96 ha teritorijas. Lai nodrošinātu atbilstošus drošības pasākumus, kas veicami militāro vienību kaujas šaušanas vietās, esošās šautuves infrastruktūru nepieciešams attīstīt atbilstoši normatīvo aktu prasībām. Lai to īstenotu, ir jāpaplašina esošā apmācību vieta.Ministru kabinetā 2019. gada 16. aprīlī tika atbalstīta Zemessardzes mācību teritorijas attīstība Drabešu pagastā, Amatas novadā, paplašinot mācību teritoriju (protokols Nr. 20, 31.§.). Lai nodrošinātu militārā objekta “Poligons” attīstību un kopējo mācību norises vietas teritorijas paplašināšanu, ir uzsākts triju nekustamo īpašumu ar kopējo platību 50,9 ha pārņemšanas AM valdījumā process.Pie militārā objekta “Poligons” piekļuve tiek nodrošināta no valsts reģionālā autoceļa P20 “Valmiera–Cēsis–Drabeši” pa pašvaldības autoceļu “Puškina krustojums–Celmiņi”. Pašvaldības autoceļa kopējais garums ir 2,259 km, no tiem 1,174 km ir grants segums, bet 1,085 km – asfalta segums. Minētā autoceļa 800 m posms no autoceļa P20 puses ir labā tehniskā stāvoklī ar kvalitatīvu asfalta segumu. Pārējais autoceļa 1,459 km posma segums ir nepamierinošā tehniskā stāvoklī, un tas ir jāatjauno. Pašvaldības autoceļš “Puškina krustojums–Celmiņi” ir publisks ceļš, bez ierobežojumiem pa to pārvietoties.Ņemot vērā autoceļa seguma tehnisko stāvokli un plānoto militārā objekta “Poligons” attīstību, nepieciešams veikt grants seguma atjaunošanas darbus autoceļa “Puškina krustojums – Celmiņi” 1,174 km posmā, t. i. tajā posmā, kas tieši robežojas ar Aizsardzības ministrijas valdījumā esošo nekustamo īpašumu “Poligons” un Aizsardzības ministrijas valdījumā pārņemamo nekustamo īpašumu ar kadastra Nr. 4246 002 0147 (trīs zemes vienībām) un zemes vienību ar kadastra apzīmējumu 4246 002 0411, papildus 285 m garumā ir nepieciešams veikt asfalta seguma atjaunošanas darbus (šajā posmā asfalta segums ir sliktā stāvoklī, ar bedrēm, nav saglabājusies grāvju sistēma, nepieciešams uzlabot transporta kustības organizāciju). Atjaunojot autoceļa posmu 1,459 km kopgarumā, piekļuves ceļš pie militārā objekta tiks sakārtots atbilstošā kvalitātē.Lai atjaunotu autoceļa “Puškina krustojums–Celmiņi” posma grants segumu, ir plānots veikt šādus darbus: ceļa malu apauguma noņemšanu, grāvju pārrakšanu un tīrīšanu, veicot gultnes profilēšanu un nogāžu planēšanu, drupināta grants maisījuma izbūvi un caurteku uzstādīšanu u. c. nepieciešamos darbus. Savukārt, lai atjaunotu minētā autoceļa asfalta segumu, ir plānots veikt klātnes planēšanu, pamatu izbūvi, nomaļu nostiprināšanu, asfalta seguma izbūvi u. c. nepieciešamos darbus.Pasūtītājs pašvaldības autoceļa “Puškina krustojums–Celmiņi” posma seguma atjaunošanas darbiem ir Amatas novada pašvaldība.Amatas novada pašvaldības iepirkumu komisija 2019. gada 6. novembrī ir pieņēmusi lēmumu iepirkumam “Pašvaldības grants ceļa “Puškina krustojums–Celmiņi” seguma atjaunošana” – piešķirt līguma slēgšanas tiesības par kopējo līguma summu 33 383,86 *euro* bez PVN. Attiecīgi autoceļa 1,174 km posma seguma atjaunošanas darbu kopējā summa ir 40 394,47 *euro* ar PVN. Savukārt attiecībā uz iepirkumu “Pašvaldības autoceļa “Puškina krustojums–Celmiņi” asfalta seguma atjaunošana ceļa posmā no 0,8 km līdz 1,085 km” Amatas novada pašvaldības iepirkuma komisija 2020. gada 2. martā ir pieņēmusi lēmumu piešķirt līguma slēgšanas tiesības par kopējo līguma summu 23 715,72 *euro* bez PVN. Attiecīgi autoceļa 285 m posma seguma atjaunošanas darbu kopējā summa ir 28 696,02 *euro* ar PVN.Lai nodrošinātu autoceļa seguma atjaunošanas būvdarbu kvalitatīvu izpildi, Amatas novada pašvaldība ir paredzējusi piesaistīt būvuzraudzības ekspertu, kura sniegto pakalpojumu izmaksas ir novērtētas 1 000 *euro* apmērā bez PVN, t. i. 1 210 *euro* apmērā ar PVN.Lai veiktu pašvaldības autoceļa “Puškina krustojums–Celmiņi” posma seguma atjaunošanas darbus, kas ir nepieciešami nekustamā īpašuma “Poligons” turpmākajai attīstībai, Amatas novada domei no Aizsardzības ministrijas budžeta ir nepieciešams piešķirt finansējumu 70 301 *euro* apmērā.Lai nodrošinātu autoceļa “Puškina krustojums–Celmiņi” posma seguma atjaunošanu, Aizsardzības ministrija noslēgs sadarbības līgumu ar Amatas novada domi par piešķirto finansējumu, nosakot piešķirtā finansējuma izlietojuma kontroli, kā arī Amatas novada domes atbildību par grāmatvedības datu pareizību un finanšu līdzekļu izlietojumu atbilstoši plānotajam. |
|  |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Amatas novada pašvaldība |
| 4. | Cita informācija | MK rīkojuma projekta izpilde tiks nodrošināta AM 2020. gada budžeta ietvaros no budžeta programmas 33.00.00 “Aizsardzības īpašumu pārvaldīšana” paredzētajiem līdzekļiem 70 301 *euro* apmērā, veicot nepieciešamo līdzekļu pārdali budžeta programmas ietvaros no kapitālajiem izdevumiem uz kapitālo izdevumu transfertiem.MK rīkojums stāsies spēkā tā parakstīšanas brīdī. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | MK rīkojums ietekmēs Amatas novada pašvaldību, kura ir atbildīga par publisko iepirkumu autoceļa seguma atjaunošanai un iepirkuma līguma īstenošanas uzraudzību. Pēc pašvaldības autoceļa seguma atjaunošanas tiks uzlabota piekļuve militārajam objektam “Poligons” Drabešu pagastā, Amatas novadā, kas ietekmēs Nacionālos bruņotos spēkus. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Nav attiecināms. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Valsts aizsardzības militāro objektu un iepirkumu centrs, Amatas novada pašvaldība |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālā izdevuma “Latvijas Vēstnesis” elektroniskajā tīmekļa vietnē [*www.vestnesis.lv*](http://www.vestnesis.lv).  |

Ministru prezidenta biedrs,

aizsardzības ministrs A. Pabriks

I. Buda, tālr. 67335031

Inara.Buda@mod.gov.lv